Bakriste ba hlompha matswalo a ba bangwe. (Baroma 14:21) Ge go ka lemogwa gore yo mongwe ka phuthegong o na le sethunya bakeng sa go itšhireletša bathong, ba bangwe ba ka tšhoga, gaešita le go kgopišega. Lerato le re šušumeletša go etiša dikgahlego tša ba bangwe pele ga tša rena, gaešita le ge seo se akaretša go se dire dilo tšeo re naganago gore re na le tshwanelo ya go di dira.​—1 Bakor. 10:32, 33; 13:4, 5. Ka mohlala, Jesu o re: “Ga go phemege gore dikgopišo di be gona. Lega go le bjalo go madimabe yo di tlago ka yena! . . . Itlhokomeleng. Ge e ba ngwaneno a dira sebe o mo kgalemele gomme ge e ba a itshola, o mo lebalele. Gaešita le ge e ba a go senyetša ka makga a šupago ka letšatši gomme a boela go wena ka makga a šupago, a re: ‘Ke a itshola,’ o mo lebalele.” (Luka 17:1-4) Mantšu ao a ka ba a gopotša Petro potšišo yeo a ilego a e botšiša ya mabapi le go lebalela ka makga a šupago.—Mateo 18:21.